mteb/NusaParagraphEmotionClassification huggingface dataset:
Dalam mangendarai kendaraan perlu bana untuak mamareso keadaan rem maupun ban kendaraan nan akan kita bawa. Karano keselamatan dari barkendara sangek bargantung pada rem dan keadaan ban kendaraan tasabuik. Maka dari itu Hal partamo nan haruih dilakuan yaitu mamareso Bagaimana keadaan rem motor jo mancoba mamajukan motor sedikit dan  manekan rem. Saat itu lihat Bagaimana reaksi rem untuak mamberhentikan roda motor. Apabila rem tasabuik langsung manghentikan motor sesuai jo kekuatan nan kita barikan dalam manekannyo maka rem tasabuik dapek dikatakan dalam keadaan nan baik. Kaduo,  mamareso ampas rem apakah masih cukuik untuak manahan ban roda motor nan sadang barputar atau tidak. Mamareso apakah rem motor cukuik nyaman digunakan dan indak mangalami kesulitan katiko manekannyo.
Urang suko maanggap kalau perguruan tinggi negeri tu labiah ancak dibandiang perguruan tinggi swasta. Karno anggapan itu, banyak urang nan sadiah dek ndak lulus kuliah di perguruan tinggi negeri dan kini inyo harus mamiliah untuak di perguruan tinggi swasta se. Apolai kalau inyo SMA di SMA favorit, maka takanan untuak masuak universitas negeri nyo labiah gadang. Padohal banyak lo universitas swasta nan ancak atau bahkan labiah dari universitas negeri. Raso gengsi karno stigma dari lingkungan itulah nan mambuek wak masuak universitas negeri adolah satu-satu nyo caro untuak sukses. Banyak jalan manuju Rhoma, banyak jalan manuju kesuksesan. Ndak ado jaminan masuak universitas negri akan labiah sukses ka mukonyo.
Nio barang tapi harus manabuang dahulu. Ado babarapo langkah nan bisa dilakuan untuak indak barek rasonyo manabuang. Nan partamo langsuang potongan nan ado di Bank, alangkah eloknyo kalau yang gaji nyo langsung masuak Bank. Kalau utang ndak ado ATM bisa manggunoan tabungan nan biaso ado di jua urang di pasa. Untuak mampudah manabuang jo target nan alah ditantuan, buek tabel nan mano ado pengecekan nabuang tiok hari. Caro yang lain kok nak nio manabuang adolah agiah dando atau tamabahan piti nan ka ditabuang jikok ado sahari indak manabuang. Jadi beko target indak ka bakurang, malahan beko manjadian awak disiplin, dimulai dari manabuang.
Patang ko ado pengumuman kalau Justin Bieber akan maadoan konser di Jakarta, Indonesia. Dulu nyo pernah konser di Jakarta cuma payah bana mandapek an tiketnyo. Alun bara minik alah abih tiketnyo. Buek galigaman. Ambo pun dulu gagal nonton Justin Bieber karano alah kehabisan tiket. Padahal alah ambo tunggu-tunggu dari jauh hari. Untuang kini ambo punyo kenalan nan kebetulan kawan SMA ambo dulu wakatu di Bandung. Nyo kini jadi panitia acara konser ko di Jakarta. Pas bana di bagian tiket. Jadi bisa manolongan ambo untuak dapek an tiket konser Justin Bieber. Harago samo jo bali di wesite resminyo. Jadi bagi kalian nan ngefans jo Justin Bieber bisa kalian bali se kawan ambo. Dijamin haragonyo samo dan ndak tipu-tipu.
Ambo takuik disuntik. Bia lah ambo harus makan ubek bahari-hari dibandiang harus disuntik. Tapi dek urang kini wajib vaksin covid nio ndak nio ambo harus disuntik. Sakik bana emang pas disuntik tu. Apolai kok disuntiknyo di bagian langan mode patang. Ma antak-antak bana rasonyo. Sampai-sampai langan ambo nan bakeh kanai suntik tu mambangkak. Pas ambo tanyo ka dokter masalah apo ndak, ternyato itu biaso tajadi kalau awak salasai kanai suntik. Caro untuak capek ilang sakiknyo tu tingga diuruik-uruik se stek, abis tu kompres pakai aia angek. Ruponyo pas ambo praktekan memang manjua. Hilang surang se bangkaknyo lai. Raso mangantak-ngantak nyo pun ndak ado.
Sabananyo jikok dipikia pikia takuik disuntik iko wajar sajo tajadi, karano mangingek memang ado effek sakik saktek katiko jarum suntik nan walaupun ketek tapi tetap baraso di kulik. Namun manjadi indak wajar katiko raso sakik disuntik ko manimbuakan raso trauma bakapanjangan tanpa alasan nan mambuek urang nan mangalami raso takuik ko barumah manjadi indak lai rasional. Wajarnyo jikok urang takuik disuntik hanyo sabateh raso takuik sajo tanpa adonyo hal hal lain nan manyaratoi, namun katiko raso takuik ko barubah indak takontrol nan akhianyo mambuek urang nan maraso takuik ko mangalami cameh balabiah bahkan ado nan sampai pingsan, diraso iko paralu untuak diparoso apo kok iyo hanyo sakedar takuik atau mungkin ado samacam trauma nan harus diubek.
Raso traumatik wakatu ketek emang sulik untuak dihilangan bahkan untuak dicegah karno itu adolah respon alami badan wak dan di lua kontrol diri wak apolai pas ketek kontrol diri wak alun tabangun. Tapi ado caro nan mungkin bisa dicuboan untuak penderita nan mangalami kajadian traumatis. Misalnyo, mangecek ka keluarga, kawan, atau terapis mangenai kajadian traumatis nan awak alami. Caro lainnyo bisa konsultasikan ka dokter jiko awak ndak bisa mangatasi parasoan nan timbul satalah mangalami kajadian ndak lamak. Jadi, nah caritoan se a nan mangganjal di hati atau pikiran, jan malu-malu untuak mambuka diri mengenai kajadian traumatis nan wak alami ka urang nan awak picayo.
Ramli inyo mandapek an hadiah dari undian dari salah satu Bank yang ado di Indonesia ko. Wakatu mandapek an hadiah mobil, ramli takajuik bana dan indak manyangko bisa mandapek an hadiah mobil. Banyak urang nan mananyoan baa caronyo maikuik an undian ka bank yang awak pakai. Ramli cuman mangecek an syarat nyo yaitu di atm awak harus ado saldo labiah dari 100, mandapek an kupon dari petugas, kupon yang awak dapek dari syarat yang awak lengkapi diikuik an ka undian yang dibuka, dan indak lupo badoa dan serahkan sadoalahnyo ka tuhan nan maha kuaso. Ramli basyukur bana alah mandapek hadiah mobil.
Manikah jo urang nan tampek dan awak cintai tantulah suato bonus bagi awak. Ambo sanang bana apo nan ambo nio selalu diusahoan dek calon suami ambo. Ambo sanang bisa manikah jo konsep nan ambo impikan salamo ko. Konsep nyo manggambarkan fairytale tapi indak maikuik konsep putiah yang biaso urang pakai, ambo tema nyo beda dan warno dominan pun ungu mudo sasuai bana nan ambo nio. Banyak bunga-bunga nan ancak di sakaliliang tenda ambo dan pohon-pohon nan ancak dicaliak mato. Pokoknyo ambo sanang bana karena sasuai jo impian ambo dari dulu. Warno ungu memang manjadi kasukoan ambo, mamakai warno ko jo konsep fairytale memang cocok jadi nampak mewah.
Bulan lalu ado kajadian manakuikkan sakaligus unik nan dialami dek Teguh. Saat itu Teguh sadang sakarat di rumah sakik karano panyakik jantuang nan dialaminyo. Namun anehnyo, Teguh justru seperti ingek jo kajadian waktu itu. Teguh tau banyak urang nan datang untuak manjanguaknyo mulai dari kaluarganyo sampai kawan karajonyo. Kamudian inyo pun mangatahui kalau bini dan anak-anaknyo pun lah manangih mancaliak keadaan inyo nan sekarat di ateh ranjang rumah sakik. Kawan-kawan karajonyo dengan muko panuah katakutan mancubo untuak mananangkan anak dan bininyo. Salain itu Teguh pun marasokan katakutan nan samo dengan urang-urang nan ado di sakitarnyo waktu itu. Ado parasaan takuik dalam diri Teguh. Takuik inyo akan maninggakan kaluarganyo dan takuik kaluarganyo hiduik susah saat inyo alah tiado.
Sia lo nan ndak malu basuo jo urang nan mamakai baju persis bana samo baju nan awak pakai. Apo lai kok nan mamakai baju ko bantuak urang balai. Lah raso-raso balai lo salero wak ko di bueknyo. Jadi kok ndak nio sarupo baju wak jo urang pas bali baju tu jan bali mode nan sadang hits dan nan sadang banyak urang gemari. Bali baju nan biaso-biaso se. Kapan paralu nan edisi tabateh sahinggo ndak ado urang nan sarupo jo baju nan awak pakai. Kalau ndak mampu mambali baju nan limit tabateh ko dek haragonyo pasti maha labiah rancak bali se bahan ka tukang kain dan jaik ka tukang jaik sasuai jo mode nan kalian nio.
Waktu den kiro-kiro baumua 8 tahun, den jo kawan-kawan den pai bapatualang disekitar kampuang. Kami pai naik sepeda, waktu tu musim sepeda yang lai karanjangnyo dimungko. Waktu tu kami manalusiri parak-parak, ladang urang, tabek urang, dan kami sampai ka ladang kawan den, ladang durian. Di tampek ladang durian punyo kawan den, ado rumah papan ketek, tapi rumah tu lah lamo ndak di tinggaan. Dengan jiwa yang kepo jo penasaran yang tinggi, kami bukaklah pintunyo, kabetulan ndak bakunci, setelah kami bukak, astagfirullah marindiang bulu kuduak den. Bukannyo takuik dek hantu atau aponyo, tapi den maliek banyak bana laba-laba jo sarangnyo, hampia manutuikan saparo rumah tu. Saking jijiknyo den malieknyo, tagak bulu kuduak den.
Saat itu, katiko Lisa mancubo untuak mamulai bisnis inyo ingek perjuangannyo untuak sampai ka tahap kini. Lisa nan manjadi panjua pakaian thrift mambuek inyo harus pandai-pandai dalam manawarkan dagangannyo. Saat itu pagi hari jam 4 subuh, Lisa alah mamulai jago dan baribadah subuh. Satalah malakuan kegiatan ibadahnyo, Lisa langsuang mancaliak galeh dagangannyo untuak dibaok ka pasa di salah satu daerahnyo. Lisa waktu itu alum mampunyoi ruko surang untuak malatakan dagangannyo sahinggo inyo haruih barulang baliak ka rumahnyo. Jam 5 pagi, Lisa alah mulai perjalanannyo manuju ka pasa. Disaat alah dipasa, inyo langsuang manyusun galehnyo kadalam rak-rak nan ado sambia manawaran langsuang ka pelanggan. Katiko ado nan mambali, Lisa langsuang malayani pelanggannyo sabaik mungkin.
Kahilangan barang manjadi salah satu panyabab kasadiahan urang. Disisi lain katiko basobok barang yang alah lamo hilang rasonyo antaro lega dan bahagia. Sari alah lamo mancari album foto maso ketek dahulu. Album nan barisi banyak foto-foto maso ketek Sari dan adiak-adiaknyo. Album nan manyimpan banyak kenangan. Alah lamo sari mancari kasinan kamari di rumah, dalam lamari, rak buku, sampai ka kamar, indak basobok. Tadi pagi katiko mambarasiahan rumah manjalang hari rayo, tibo-tibo se Sari basobok album nan dimukasuik di bawah tumpuakan buku-buku pelajaran SD sari dahulu di dakek meja baraja. Sari maraso sanang bana dan sapanjang malam mambulak baliak album foto nan barisi banyak kenangan. sari sampai lupo kalau kegiatan barasiah-barasiah rumahnyo alun salasai padahal bisuak alah hari rayo.
Katiko tajadi kacelakaan banyak pengendara yang ado disakitar baranti sabanta untuak mancaliak-caliak se. Ado juo urang yang paling dakek katiko itu tajadi harus manjadi saksi. Wakatu itu ambo caliak saksi mato patamo indak nio ikuik ka kantua polisi kareno takuik. Sabananyo aposih yang harus awak lakuan katiko jadi saksi mato tajadi iko. Patamo saharusnyo awak turun dari kendaraan awak, kaduo panggia palayanan daruraik untuak manolong korban, katigo jan sakali-kali mandahulukan untuak mamfoto urang tasabuik, siap tu alah datang bantuan dan pihak bawajib baru kecek an apo yang sabananyo tajadi sasuai apo yang awak caliak di lokasi kejadian tasabuik antaro korban jo urang yang manabrak.
Sabana nyo Lia takajuik bana manamukan pitih sa tas gadang ko. Rasonyo inyo paralu jo pitih kini, apolai mancaliak alah ado didepan mato. Lia bausaho untuak indak galok mato, siapo tau urang yang kahilangan tas ko labiah mambutuhkan lai. Takajuik bana lia, baa kol bisa ado pitih sabanyak ko didalam tas. Lia manamukan tas ko pas inyo sadang bajalan nio ka sakolah. Langsuang se lia telpon pamilikinyo soalnyo ado kartu identitas pemilik. Urang tu mandatangi lia untuak maambiak pitih nyo dan basyukur bana alah ketemu. Keceknyo kalau sampai pitih ko indak batamu, habih nyo dek atehan nyo. Soalnyo iko pitih gaji di kantua nyo. Untuak itu awak jan sampai maambiak pitih yang awak tamuan sambarang se, siapo tau urang tu sadang sulik.
Paliang heran jo urang nan katiko ketakutan mancaliak hantu malah bacaruik-caruik, maloncek an kato-kato kumuah, dan upek-upek lainnyo. Malah ado nan punyo kesimpulan sendiri basonyo dengan kato-kato kasa nan dikaluan mambuek setan tu pai katiko awak sadang katakuik an. Iko nan sabananyo salah. Padohal batambah sanang lah hantu tu katiko mancaliak awak mode itu. Harusnyo katiko mancaliak sesuatu nan ndak diinginkan sarupo hantu tu kalimat-kalimat Allah nan diucapkan. Memang alah saharusnyo awak marubah kebiasaan buruak nan biaso di lakukan. Alah seharusnyo lo awak selalu mandakek an diri ka tuhan sahinggo dijauahan dari gangguan-gangguan setan nan selalu manggaduah awak sabagai manusia.
Salah satu metode paliang ampuah dalam mangatasi fobia tamasuak trypanophobia iolah terapi desensitisasi atau pamaparan. Pado terapi ko, panderita sacaro sangajo dipaparkan alias dipatamukan jo jarum suntik. Dimulai jo manunjuakan gambar, lalu video, kamudian dipaparkan jo jarum, mamacik jarum, sampai proses panyuntikan sacaro langsuang. Pado terapi pamaparan ko, sensitivitas akan manurun jikok awak dipatamukan jo pamicu fobia awak sacaro taruih manaruih. Lamo kalamoan tubuah dan otak akan marespon katakutan tasabuik dan akan barusaho mangatasi dan mambiasokan. Pamaparan sacaro batahap dan bakalanjutan lamo kalamoan dapek mangurangi sensitivitas sasaorang tarhadap pamicu fobianyo. Untuak mambantu mangatasi fobia, pandarito disarankan malakukan meditasi sambia mambarikan sugesti pado diri sendiri.
Waktu ambo kelas 6 SD itulah pertamo kali ambo mancaliak urang sakaratul maut. Malam itu masih taingek bana dek ambo waktu pai mangawanan abak untuak manjapuik amak ambo nan sadang di rumah nenek. Kebetulan pas waktu itu alah beberapa hari keluarga dari mama alah bakumpua disinan karano nenek sadang payah. Ternyato pas ambo sampai rumah nenek, urang-urang alah pado manangih karano mancaliak nenek nan alah taaguik-aguik untuak barangok. Ambo ndak tau apo nan tajadi. Nan jaleh saat itu ambo sangat takuik karano mancaliak nenek ambo nan alah kajang-kajang dek kasakik an. Ndak takao rasonyo mancaliak nenek dengan kondisi mode itu. Kini barulah ambo tau kalau nenek waktu itu sadang maalami sakratul maut.
Wakatu SD, Meri punyo kawan sakaleh banamo Desi. Desi ko anak nan biaso se di sakola, ndak rancak dan kayo bantuak kawan sakaleh nyo nan lain. Tapi sadiahnyo Desi ko acok bana dibully karno kakurangannyo itu dek kawan-kawan nan maraso paliang bakuaso di kelas. Meri kadang sadiah mancaliak Desi dijaeki jo urang-urang tu, tapi inyo takuik kalau inyo manolong Desi, inyo akan dibully pulo. Pernah suatu katiko Meri mancaliak Desi di jalan basamo jo apak nyo naiak kareta. Nampak dek Meri, apak Desi jo Desi nampak sanang bana. Andai keluarganyo tau Desi nan ceria di rumah itu dibully jo kawan-kawannyo di sakola. Sajak itu Meri maraso manyasa ndak pernah mambela Desi dari pambully nyo. Andai
Stalker marupokan urang nan biasonyo mangikuti indak mangintai sasaurang tatantu  nan manjadi targetnyo untuak mangetahui bagaimano kegiatan inyo sahari-hari  sampai inyo mandapekkan apa nan manjadi tujuan dari perbuatan tasabuik. ado bagitu banyak kasus nan tajadi karano stalker iko dan biasonyo dialami oleh sasaurang nan cukuik terkenal takah artis ataupun saniman nan mamiliki banyak fans.  perbuatan nan dilakukan oleh stalker iko sabenarnyo sangek mangganggu kapado pribadi sasaurang karano inyo maraso indak adanyo privasi tahadok dirinyo.  salain itu jugo inyo maraso indak aman karano  diikuti oleh sasaurang takait kehidupannyo.  mamantau dan mangikuti sasaurang kamapun inyo pai jo diam-diam dima kegiatan iko disebut stalking marupokan tindakan kejahatan karano alah melanggar hak privasi sasaurang.
Kapatang ko ambo basuo jo kawan lamo di salah satu pusat perbelanjaan di Jakarta. Dulu kawan ambo ko punyo badan nan langsiang, muko putiah barasiah dan mulus tanpa pori-pori, hiduang mancuang, bulu mato malantiak, bibia merah merona. Pokoknyo definisi padusi sempurna sacaro fisik ado di inyo. Ndak salah dulu banyak laki-laki nan suko jo inyo. Tapi katiko ambo basuo jo inyo saat itu bisa dikecek an bantuaknyo barubah 180 derajat. Badannyo alah gapuak dan mukonyo alah dipanuahi dek jarawek.  Ndak ado sisa rancak wakatu nyo SMA dulu. Mungkin iko lo balasan dari tuhan dek wakatu dulu acok mahino fisik urang.
Manuruik Rahman awak paralu juo baraja hemat dengan caro manabung sajak dini. Awak bisa manyisihkan pitih nan diaagiah amak awak ataupun bisa manabung dari yang lain. Baraja hemat bisa mambentuk pribadi awak supayo labiah merhargai pitih, dan baraja finansial. Urang nan hemat bukan berarti inyo pelit tapi inyo bisa mamiliah apo nan paralu kini dan apo nan indak. Rahman pernah mambali Motor jo pitih manabung inyo, rasonyo lain dan sanang bana bisa mambali barang yang diinginkan salamo ko jo pitih manabung surang. Pas lo rahman kini memang alah bisa mamakai motor, umur nyo alah cukuik walaupun inyo alah bisa bamotor dari dulu tapi inyo labiab mamilih manabung untuak mambalinyo di waktu yang pas.
Kalian pernah indak bautang gadang jo kawan surang. Hal yang paliang mamalukan bana alah minjam pitih gadang jo kawan tapi alun bisa mambayia. Padohal janji nio mambayia capek tapi alun bisa lai. Walaupun kawan ambo surang tampek bautang tapi inyo juo seorang rentenir dan indak mamandang ambo sebagai kawan. Malu bana ambo didatangi jo urang nan manjadi suruhan dek kawan ambo kareno urang jadi mancaliak sadonyo. Dikiro dek urang ambo kanai pelecehan dek urang kareno suruhan kawan ambo ko agak seram. Ciri-ciri urangnyo tinggi badagok, kuliknyo galok, rambuiknyo panjang padohal laki-laki, mukonyo seram. Kareno itu awalnyo dikiro dek urang ambo kanai gaduah dek urang jahek.
Farhan inyo ko memang acok bana jail kawan-kawannyo. Apolai nan padusi, entah apo-apo se nyo tu suko bana mambuek manjariak kawan-kawan padusi di lokal inyo. Pas bana katiko inyo nio manjaili kawan nan urangnyo pandiam bana, ado paku di meja katiko farhan nio liwaik. Akhirnyo calano farhan ko cabiak pas baniek untuak manjaili kawan. Sadoalah urang nan tau inyo nio manjaili kawak yang pandiam tu tagalak, sedangkan urang nan pandiam tetap se antok indak bereaksi. Mancaliak itu tambah malu si farhan, kareno sabananyo urang nan pandiam tu ancak urangnyo. Tanyato kecek kawan-kawan salokalnyo inyo tu suko jo cewek tu. Ondeh, alah buruak image farhan. Untuak itu kalian nan suko jo urang jujur se langsuang jan malah suko manggaduah inyo. Apolai kalau urangnyo pendiam, ma tau inyo kalau sabananyo kalian ko suko.
Daniel patang baru sajo pai jalan-jalan ka Kota Surabaya. Itu adolah partamo kalinyo Daniel mandatangi Kota Surabaya. Hal itu bararti Daniel manyambangi tampek nan asiang bagi dirinyo. Barado di tampek baru dan asiang tantunyo mambuek Daniel maraso cukuik takuik. Namun, Daniel nan mamutuihkan untuak pai jalan-jalan ka Surabaya sahinggo itu artinyo itu adolah pilihannyo. Salamo barado di Surabaya, Daniel manjadi jauah labiah waspada dan hati-hati dengan kaadaan sakitarnyo. Satiok ado urang nan bajalan di dakek inyo, Daniel manjadi sangaik waspada. Hal itu karano Daniel takuik urang itu mampunyoi niatan jaek kapado Daniel. Salain itu, Daniel pun jadi labiah waspada saat ado di angkutan umum.
Adiak ambo nan masih SMA alah acok di ingekan dek amak ambo kalau di sakolah tujan aneh aneh karajo, jan cabut cabut, apolai marokok, pernah suatu katiko adiak pas jadwal pulang sakolah adiak ambo ko ndak langsuang pulang ka rumah do, main lo dulu antah kama, kebetulah amak ambo ado paralu, nio mintak di antaan dek adiak ambo, di cari lah nyo kasakolah, ndak sobok do, tu di cari cari taruih kironyo basobok di kadai si zal sadang marokok samo kawan kawannyo masih pakai baju sakolah. Mangamuak amak ambo, di elo nyo adiak ambo ko di muko kawan kawan nyo, di baok pulang, di galakan dek urang urang di kadai tu.
Seperti nan alah viral di media sosial dan berita basonyo banyak karyawan shopee nan maraso sadiah karano kahilangan pekerjaan akibat kanai PHK dek PT. Shopee. PT. Shopee Indonesia malakukan pamutuihan hubungan karajo (PHK) bagi sajumlah karyawannyo pado 19 September 2019 kapatang. Head of Public Affairs Shopee Indonesia Radynal Nataprawira manjalehan kalau PHK ko adolah angkah terakhir nan harus ditampuah untuak efisiensi setelah sabalumnyo malakuan babagai upayo bisnis. Namun, dari panjalehan pihak Shopee ndak maagiah tau bara jumlah karyawan nan di PHK. Namun pihak Shopee mamastian bahwa karyawan nan di PHK akan tetap mandapek an pesangon dan masih dapek manggunoan fasilitas asuransi kesehatan perusahaan sampai akhir tahun ko.
Wakatu itu ambo di prank ko yo bana takajuik ambo. Pena ambo kan baru bali bana wakatu itu, tibo-tibo se indak ado lai isinyo. Pena tu ndak bisa manulis, pas inyo manulis ndak bisa dipakai lai. Tanyato inyo diprank dek kawannyo supay ambo indak bisa manulih lai. Kecek kawan ambo tadi inyo malakuan itu jo caro maambiak diam-diam pena ambo, mambali cat kuku dan malatak an ujuang pena ka cat kuku. Sahinggo urang nan nio manulis indak bisa lai mamakai pena tu. Ado-ado se karajo kawan ambo ko, padohal banyak yang nio ambo catiak. Akhirnyo inyo mangganti pena ambo ko jo pena yang baru.
Damam panggung memang sesuatu yang wajar bagi urang-urang yang ndak biaso tampil. Namun hal itu bisa diatasi jo babarpo tips berikut, pertamo balatiahlah sampai kalian batua-batua hafal samo materi yang akan kalian tampilkan. Kemudian, ambiak napas dalam-dalam katiko namo kalian atau nomor peserta disabuik sabagai peserta berikutnyo dan mempersiapkan nan terbaik. Amati satiok penampilan peserta lain, selalu belajar dari mereka. Sisi mano dari kito yang perlu ditambah atau bahkan dikurangi saat tampil nantinyo. Bajalanlah kaliliang lokasi, jika memungkinkan iko bermanfaat lo sebagai interaksi kalian pado lingkungan, agar katiko tampil kalian bisa meyakinkan diri bahwa penampilan kalian bisa manjadi pusat perhatian audiens.
Sabalum idul adha kan banyak bana jawi nan di latak an dakek rumah. Kareno memang panyambaliahan nyo dakek rumah. Pas pagi sabalum idul adha tu babaun bana sampai ka rumah ambo. Pas dicaliak ondeh banyak bana cirik jawi baserak an se nyo. Gadang-gadang lo tu, ambo jajok mancaliak cirik jawi pas pagi-pagi tu. Walaupun beko jawi tu memang kan dipotong juo nyo. Cuman kareno banyak nyo cirik jawi dakek rumah ambo ko babaun dan tacaliak juo dek ambo. Pas mancaliak tu baa gitu bantuaknyo, jajok bana. Jadi cirik jawi tu lai dibarasiahan dek panitia, kareno mangumuahan halaman tampek diselenggaraan nyo panyambaliahan.
Waktu SD ambo acok dipanggia kaliang dek kawan-kawan. Memang karano kulik ambo kaliang. Tapi ambo selalu berang kalau dipanggia mode tu. Kalau ado nan mangecek an ambo kaliang pasti ambo langsuang ambiak kasiak ambo bae an ka mukonyo. Ba a kok ambo melakukan itu? Karano ambo maraso urang tu alah mahino ciptaan tuhan. Ndak seharusnyo mereka mampaolok-olok an ambo saroman tu. Harusnyo kalau ado kawan nan kakurangan tu di rangkul bukan di cacek-caek mode tu. Banci bana ambo samo urang nan saroman tu. Maanggap bantuak nyo rancak saroman bidadari padahal dalam sadatiak bisa nyo ambiak kecantikan wajahnyo dek tuhan. Mudah-mudahan kawan-kawan ambo tu alah barubah kini.
Nenek ambo maagiah pasan ka ambo kalau pulang dari sakolah beko balian inyo susu di supermarket. Susu yang disuruah nenek ambo ko susu yang memang khusus untuak urang alah gaek. Ambo ko lupo apo yang dikecek an nenek ambo ko, ndak tau ilang se pangana ambo pas alah sampai supermarket. Ambo malah mambali susu untuak anak mudo. Pas sadar kalau salah mambali susu tu pas alah di angkot. Baa lah caro ka pulang ko, takuik ambo beko berang nenek. Pas sampai rumah dan alah ambo jalehan ka nenek. Untuang se nenek indak berang bana, cuman manasehati ambo se. Manuruik nenek ambo indak ado gunonyo lai berang, pas berang indak lo bisa mambuek susu ko barubah.
Manuruik ambo kalau ado urang nan sadang tampil tu nyo panik, grogi, atau manggaretek itu adolah hal nan acok tajadi. Ndak paralu gai kalian malu apolai trauma. Kalau ado urang nan manggalak-galak an kalian karano penampilan kalian ndak usah dihirauan karano nyo alun tantu lo bisa sarupo kalian. Malah nan manggalak an ko biasonyo cemeeh se nan gadang. Ndak lo nio kalian tampil dek gara-gara itu yo bodoh kalian mah. Banyak urang di lua sinan tu sarupo kalian ko nyo. Ndak lo sempurna taruih penampilannyo do. Harusnyo apo nan alah tajadi tu ndak paralu dikaji-kaji lai. Ambiak se pelajaran dan hikmahnyo.
Hari ko den sanaaaang bana rasonyo, akhirnyo usaho den manabuang salamo 2 tahun karajo bisa den balian ka HP nan den nio. Den bukan tipe nan suko gonta-ganti HP, kebetulan HP nan den pakai kini alah 5 tahun pakai, dan emang alah patuik dituka. HP nan den nio adolah Iphone 11 256 GB. Den lah maincar HP ko dari awal nyo kalua di tahun 2022 lalu, untuang pulo di akhir tahun ko haragonyo turun dan ditambah ado potongan harago. Harago normal HP ko bakisar dari Rp 9.000.000- Rp 10.000.000, tapi den sanang bana bisa mandapekan di harago Rp 8. 500.000 karano ado potongan harago. Den mambali di toko HP nan tapicayo di kota den.
Fia waktu itu pernah mangalami hal nan ndak pernah inyo bayangkan. Biasonyo fia hanyo mancaliak se di sosial media tentang urang nan mancaliak hantu. Tibonyo inyo pernah juo marasai, waktu itu inyo jalan surang naik motor. Jalanan nan inyo tapaki tu memang sepi, tibo tu inyo baranti sabanta dek gara-gara tas yang inyo pacik nio kajatuah. Wakatu fia maelok an tas tu, pas alah mandongak takajuik bana inyo hantu liwaik di depan motoro inyo. Takajuik bana fia dan langsuang tajariak tapi siap tu langsuang tagopo-gopo mamakai motor manjauah dari situ. Manuruik ambo setelah ambo pikia-pikai lai, itu tajadi karen ambo terlalu fokus bana dan malamun. Siap tu sambia banyanyi ambo dan langsuang maliwak i jalan yang banyak urang.
Ambo takuik bana kareno hujan indak baranti-ranti. Sedangkan aia hujan alah sampai ka dalam rumah. Tinggi bana sampai ka pinggang urang gadang, adiak-adiak nan ketek pun dilatak an ka tampek yang labiah tinggi. Baru tahun ko juo yang mode ko, mano banjir masuak dimalam hari. Malam-malam kami kadinginan dan maraso takuik kalau-kalau aia banjir ko samakin gadang, bisa se takapuang kami dalam rumah ko. Soalnyo di lua alah gadang juo banjirnyo, mano hari alah malam juo. Sabana takuik ambo dengan banjir kali ko. Kami sakaluargo badoa se supayo indak tajadi apo-apo dirumah dan banjir ko capek suruik sahinggo bisa malatak an adiak ambo ka tampek lalok.
Takuik katiko nio di suntiak wajar se sabananyo kareno indak sadoalah urang barani. Manjadi masalah apobilo awak diharuskan untuak suntiak, tapi awak indak nio dan maelak taruih kareno takuik jo jarum suntiak. Jan kan kanai suntiak urang yang takuik di suntiak pasti akan takuik juo katiko mancaliak jarum suntiak. Padohal suntiak itu indak akan lamo sakiknyo, raso digigik samuik se. Labiah elok awak sakik sabanta daripado lamo marasoan sakik yang indak bakasudahan misalnyo. Untuak itu marilah awak mambaranikan diri dan jan takuik jo jarum suntiak. Kareno disuntiak indak sasakik apo yang awak bayangkan, pajamkan mato dan picayolah kalau demi kasihaik an awak harus barani disuntiak.
Mungkin itu hari sial bagi Jema si anak teladan. Ndak pernah-pernah nyo Jema telat pai kasakolah, tapi hari tu inyo balari kancang sabalum paga sakolah tu di tutuik jo satpam. Berhasil jo Jema masuak, tapi ndak langsuang ka kelas, karno Jema harus di hukum dulu mambarasiahan toilet sekolah. Selain terkenal sebagai murid teladan, Jema akrab juo jo panggilan “ratu kebersihan” di kalangan kawan-kawan kelasnyo. Ndak bisa bana Jema mancaliak toilet kumuah sakolah nyo surang. Ndak sampai pingsan sih, tapi raso ka kalua isi kalang Jema membayangkan nyo harus mambarasiahan toilet putiah nan balapih karak kuniang kacoklatan. Dengan modal masker tigo lapih hasil malak kawan, Jema mulai mengeksekusi jamban sakolah nyo dengan perasaan jijok raso ka pingsan.
Sakolah tampek ambo baraja, tampek ambo bamain jo kawan ambo bantuak rumah kaduo lah rasonyo. Mulai malam ko ambo harus bisa mengikhlaskan perpisahan ambo jo kawan ambo sebab kami harus fokus untuak kuliah lai. Patang tu yo bana sadiah-sadiah an kami salokal soalnyo patang sore kami kumpua terakhir untuak salam-salaman. Rasonyo ndak tabayang lai di kemudian hari kami yang selalu basamo tapi bakal jarang untuak basuo, jangankan untuak basuo mungkin untuak saling mangabaan lewat HP pun jarang soalnyo pasti alah sibuk jo kegiatan surang-surang. Samanjak perpisahan patang tu ambo masih marasoan sadiah sampai malam ko, tapi itu adolah hal yang wajar jadi lambat laun ambo pasti bisa manjalaninyo.
Iko adolah kali pertamo nyo ambo lalok surang. Biasonyo pasti baduo taruih jo kakak ambo. Tapi apolah dayo kini nyo lah manikah dan tingga di tampek suami nyo. Mungkin dek baru pertamo kali lalok surang jadi ado perasaan takuik manyalimuik i diri. Katiko ambo lalok, raso-raso ado urang se di sampiang ambo ko. Pas di caliak ndak ba urang. Ndk ado sia-sia. Kadang mancaliak ka arah ateh lemari pun ambo takuik. Raso ado nan mancaliak an dari ateh lemari tu. Dek takuik tu akhirnyo satiok ka lalok ambo selalu pai ka kamar adiak ambo di sabalah. Pas lah mangantuak bana baru ambo pindah ka kamar ambo surang.
Daripado kalian memperlakukan ambo ndak adil saroman ko mending ndak usah ado pembagian kelompok, cukuik karajo surang-surang se. Masa ambo nan disuruah untuak mangkop sado karajo ko sedangkan awak adolah tim nan semestinyo bakarajo samo untuak manyukseskan proyek ko. Jan dek gara-gara salamo ko ambo diam dan manyanggupi sado karajo nan kalian agiah ambuek kalian seakan-akan memanfaatkan ambo. Harusnyo pembagian karajo marato, jan sampai ado nan maraso tabarek saroman ambo dalam pembagian tugas. Jadi harapan ambo sia pun nan manjadi ketua proyek ko harap bijaksana dalam melakukan pembagian tugas. Lagipulo hasil proyek ko kan akan awak nikmati basamo-samo jadi karajonyo harus basamo-samo pulo.
Ado urang nan mangecek an kalau sadang tanggalam tu jan panik, jan ilang aka, dan lain-lain. Manuruik ambo, itu hanyo kato-kato urang nan ndak pernah tanggalam. Cubo lah rasokan dulu ba a rasonyo tanggalam tu baru bisa mangecek mode tu. Memang teorinyo sarupo itu, tapi kenyataannyo itu hanyo sabuah teori. Payah bana untuak bisa dilakukan. Ba a lo caro ndak ka panik, untuak maambiak angok tu alah ndak sanggup. Ka barangok jo muluik pun isi muluik alah panuah dek aia. Gerbang kematian tu alah saraso di palupuak mato. Satu-satu nyo caro untuak manyalamaik an urang tanggalam tu emang hanyo diselamatkan dek urang lain.
Agung sajak SD memang cadiak salalu juaro kaleh taruih, jadi kalau inyo manang lomba akademisi urang ndak heran lai do. Babeda jo hari senin ko inyo ikuik lomba manyanyi dan berhasil mandapek an juaro patamo dan mandapek an penghargaan dari Kabupaten tampek inyo tinggal. Agung ko mengetahui kalau inyo punyo bakat juo dalam manyanyi waktu SMP kaleh 2. Waktu itu inyo sanang bana mandanga an lagu-lagu dan indak sakadar mandanga se inyo ikuik manyanyian juo. Mungkin karena acok manyanyi juo inyo bisa sampai ka titik di ma inyo patamo kali mandapek an penghargaan Non-akademisi. Sanang bana inyo alah mandapek an penghargaan ko jadi tambah samangaik nio banyanyi.
Satiok urang nan manghadapi ujian pasti banyak persiapan sabalumnyo tapi ndak saketek juo urang nan maleh untuak baraja. Pandapek anton adolah hal nan salah apobila awak indak basungguh-sungguh menghadapi ujian awak. Awak haruslah baraja sesuai materi apo nan awak ujika jan mengandalkan logika juo. Banyak kawan anton waktu itu manyepelehkan ujian masuak perguruan tinggi kareno keceknyo soal yang di agiah banyak berdasarkan logika. Anton mangarati apo nan dikecek an kawannyo ko tapi salah juo apobila awak indak baraja hanya mengandalkan logika se, karena sebuah pertanyaan dibuek karena ado jawabannyo dan jawaban yang pasti kalau ado materi atau pembalajarannyo. Tabukti anto bisa lulus masuak perguruan tinggi impian inyo sadangkan kawannyo indak dinyatakan lulus.
Ambo tamasuak urang nan bisa dikatoan baruntuang kecek kawan ambo. Mandangaan bantuak itu se alah mambuek ambo sanang dan kageeran. Ambo ambiak se itu sabagai pujian sajo. Waktu itu ambo ado di sabuah tampek balanjo nan lumayan godang nan ado di kota Padang. Kabatulan waktu itu sadang waktu sanggang nak nio pai jalan-jalan surang. Kironyo ado acara doorprize yang dibuek salah satu merek elektronik. Urang rami untuak ikuik undian karano hadiahnyo banyak nan rancak. Mancubo lah ambo ikuik lo, siapo tau dapek. Indak lamo siap itu kironyo ambo dapek undian nan hadiahnyo dispenser. Saking sanangnya ambo mamakiak kancang. Balik-balik jalan mambaok barang ambo ka rumah, nan indak disangko-sangko.
Sajak kapatang ambo mual-mual se taruih, banyak urang rumah ko yang mangecek an kalau ambo hamil. Awalnyo ambo biaso se soalnyo baru se manikah, tapi ambo ikuik an juo langkah nan harus awak lakuan untuak mamastikan kehamilan ko. Patamo ambo harus marikso tanggal THT, mamakai jo busana yang praktis, siapkan diri untuak tes darah. Tanyato yo bana ambo sadang manganduang, tatibo se hamil dan manjadi calon ibu. Ado bayi didalam paruik ambo kiro e. Raso sanang dan takajuik manjadi satu, suami ambo yang ikuik mancaliak pun sanang dapek kaba ko. Inyo mancaliak langsuang baa ado janin nan manggariak di paruik ambo.
Salah satu pengalaman manjijok an nan acok di alami dek sado padusi adolah tembus katiko nyo sadang haid. Mako dari itu, ado beberapo hal nan bisa kalian lakukan supayo ndak tembus saat haid. Nan pertamo, ganti lah pembalut kalian tu minimal 5 kali sahari. Jan bia an panuah. Abis tu, paratian jenis pembalut nan kalian pakai. Kok dapek pakai pembalut nan ukurannyo panjang sahinghgo mampaketek kemungkinan tembus. Apo lai kalau kalian banyak melakukan aktifitas fisik dan banyak melakukan pergerakan mako resiko untuak tembus tu akan samakin gadang. Nan terakhir dan ndak kalah penting jan pakai sarawa atau rok nan bawarna tarang karano akan sangat tampak jaleh darah haid kalian di saat kalian tembus.
Kalau ndak nio bencana banjir manyarang Jakarta mako dari kini jan pernah buang sarok sembarangan. Kalau mancampak an sarok tu pado tampeknyo. Iko malah pas dalam oto bisa juo mancampak an sarok makanan kalian ka jalan lewat kaco oto. Nan mode ko jan pernah ditiru. Harusnyo kalian bisa manyimpan sarok kalian tu dalam oto talabiah dahulu, beko kok sampai di tampek tujuan baru dibuang sarok tu dalam tong sarok. Di tapi-tapi jalan ateh trotoar pun alah banyak disadiokan tampek-tampek sarok. Tumbuahan lah kesadaran diri tu dari kini. Kok ndak di mulai dari kini bilo lo lai. Apo lai bagi awak nan alah gadang-gadang ko. Saharusnyo awak bisa manjadi contoh bagi nan ketek-ketek.
Ambo memakai rok lilik untuak acara perpisahan SMA, jadi kalau awak tau caro mamakainyo ndak lo ribet bana pasang rok lilik ko apolai kan rancak kalau awak pakai. Mamasang rok lilik ko yang patamo yang awak lakukan adolah kambangkan rok lilik tu setelah itu biaan yang sabalah labiah panjang dibanding sisi lainnyo, alah siap tu awak silangkan kaduo sisinyo lilik kain yang panjang mamuta ka pinggang sampai batamu jo sisi kain yang labiah pendek, terakhir kalau lah batamu kaduo sisi ikat se pada bagian sampiang pinggang dan bantuak simpul pita supayo rancak tampilannyo. Ambo yo tau bana caro mamakai rok tu yang ambo ndak tau baa caro ndak manangih di acaro perpisahan sakolah ambo, ambo sadiah bana nio pisah jo kawan ambo setelah acara tu pasti kami sibuk masing-masing lai.
Mampunyoi bau badan tantunyo marupokan suatu hal nan indak diinginkan dek kabanyakan urang. Bau badan dapek mambuek seseorang maraso malu dan indak picayo diri. Jikok kalian mampunyoi bau badan, kalian indak paralu risau. Lakukanlah 5 hal barikuik agar bau badan kalian hilang. Partamo, gunokanlah kantuang teh hijau untuak mangompres area katiak salamo 10-15 minik. Kaduo, gunokanlah baking soda untuak mahilangkan bau nan ado pado badan kalian. Baking soda memang dikenal bisa mangatasi bau nan indak lamak. Katigo, kalian harus mamparhatikan makanan nan kalian konsumsi karano biasonyo itu bapangaruah terhadap aroma tubuah kalian. Kaampek, oleskan tomat nan lah dialuihkan ka katiak kalian untuak mangatasi bau nan indak lamak. Terakhir, gunokanlah lemon untuak mambunuah bakteri nan ado di dalam tubuah kalian.
Kadang ambo galigaman jo kawan-kawan ambo nan suko penasaran jo tampek-tampek angker padohal abih panakuik jo hantu sadonyo. Keceknyo mauji nyali tapi pulang-pulang abih mandamam sadonyo. Ndak jarang lo ado nan katakuik an karano hantu nan nyo caliak di tampek angker tu maikuik sampai ka rumah. Bahkan sampai bahari-hari maikuik an nyo. Akhirnyo dek ndak tanang hiduik dek diikuik an jo hantu ujuang-ujuang nyo pai ka urang pintar untuak maubek annyo. Makonyo karajo tu nan iyo-iyo se lah. Ndak usah cari-cari masalah dengan sok-sok an uji-uji nyali karano nio mancaliak hantu. Ancak mangarajoan sesuatu nan labiah bamanfaat dari pado itu lai.
Maso SMA memang adolah maso nan paliang manyanangkan karano kito mangalami banyak hal sero dan indak talupokan. Salah satu pangalaman maso SMA nan indak bisa ambo lupokan hinggo kini adolah saat ujian sakolah. Katiko itu ambo lah kelas 12 dan ambo pun manjalani ujian sakolah babasis komputer. Saat sadang manjalani ujian sakolah Bahaso Inggris tibo-tibo cedera lutuik ambo kambuh. Lutuik ambo pun indak bisa digarikkan katiko itu. Dan karano reflek, ambo pun tajatuah dari bangku. Ambo tajatuah cukuik kareh sahinggo mambuek bangku nan ambo duduki ikuik jatuah. Bangku nan jatuah itu kamudian mangaluakan bunyi kareh nan manarik parhatian banyak urang. Akhianyo karano itu pandangan urang pun tatuju kapado ambo. Jujur saat itu ambo maraso sangaik malu karano jadi pusat parhatian urang saruangan.
6 tahun nan lalu katiko Riki bajuang untuak mamulai bisnisnyo salalu ado Dinda nan maagiah dukungan serta bantuan-bantuan sahinggo dapek lancar usaho Riki. Disaat itu, Riki acok mandapekan bantuan dana maupun tanago. Riki nan haruih manjua produknyo ka rumah-rumah urang agar dapek dikenal samo urang banyak. Mangalilingi kota mamakai motor punyo Riki sambia manawarkan produknyo dengan mancaliakan langsuang dan manjalehan manfaat dari produknyo. Dikawani samo Dinda dari katiko inyo mamulai bisnis indak mambuek inyo ingek samo perjuangan Dinda 3 tahun kamudiannyo katiko Riki alah mulai sukses. Mancaliak Riki alah sukses dan mulai barubah sifeknyo mambuek Dinda pai maninggaan Riki. Hal iko indak disadari samo Riki karano inyo maraso indak mamarluan bantuan Dinda lai do. Tapi katiko alah terlena samo kesuksesan bisnisnyo Riki kini manyasa karano alah malapehan Dinda nan alah basamonyo dari awal. Riki hanyo dapek manyasa dalam diam karano inyo samo Dinda kini indak pernah bakomunikasi lai.
Satiok urang normal punyo raso takuik. Tapi raso takuik satiok urang ko babeda-beda. Tagantuang kondisi emosi masiang-masiang urang. Ado urang nan takuik jo binatang, ado nan takuik jo katinggian, tapi ado pul nan maraso binatang jo katinggian ko hal nan biaso. Katiko raso takuik timbua biasonyo akan diiringi jo garakan reflex. Missal katiko awak takuik akan hantu, katiko awak Nampak hantu awak reflek mamakiak. Hal iko adolah hal nan biaso tajadi sabagai manusia nan mampunyoi emosi. Tapi ado puloraso takuik nan balabiahan. Hal iko baru indak wajar. Raso takuik nan balabiahan sahinggo mambuek trauma bisa di sabuik phobia. Atau raso takuik nan mambuek cameh balabiah bisa pulo di sabuik anxiety. Raso takuik normal ko sabananya bisa awak atasi jo bausaho manghadapi raso takuik, mananangan diri, mangenali hal nan awak takuikan, bapikia positif dan manarimo kanyataan. Hal iko bisa di hadapi kalau awak punyo niek untuak malawan raso takuik.
Maya inyo adolah parawat kasihaik an, jadi memang alah tontonan inyo sahari-hari mancaliak urang yang takuik katiko nio disuntiak. Apolai kalau manghadapi anak-anak yang inyo takuik bana disuntiak. Alah manjadi tugas maya untuak mambujuak dan mananangan anak-anak yang takuik disuntiak. Langkahnyo lumayan perlu kasabaran, patamo mambarian pamahaman tentang pantiangnyo panyuntiak an iko, kaduo maagiah dukungan kapado anak tu, katigo awak harus baok batanang, siap tu mangalihkan perhatian anak maagiah pujian dan saketek hadiah untuak inyo. Memang alah tugas maya untuak bisa mambuek anak tu nio disuntiak. Alah banyak macam parangai anak yang inyo hadapi katiko nio manyuntiak an jarum suntiak.
Hari senin kapatang ambo alah malaporkan parundungan yang tajadi kapado adiak ambo. Palakunyo adolah kawan inyo surang, untuang se ambo mancaliak katiko adiak ambo dirunduang kawan-kawannyo. Kecek adiak ambo iko alah tajadi salamo sabulan ko tapi adiak ambo indak pernah mangecek kareno diancam. Katiko kawannyo mangancam untuak indak mangecek an aksi iko ka sia se, adiak ambo langsuang takuik. Mungkin pado saaik itu nyali adiak ambo langsuang ciut, apolai inyo surang sedangkan kawannyo batigo. Ambo langsuang malaporkan kajadian iko ka guru dan minta kejadian iko disalasaikan dengan adil. Kasus mode ko indak buliah tajadi lai, mungkin iko indak tajadi ke adiak ambo se. Mungkin ado anak yang lain yang marasoannyo juo.
Ambo baru sajo ditarimo karajo di salah satu perusahaan nan namonyo cukuik tersohor di kota ambo. Sabagai seorang nan baru lulus dan langsuang ditarimo karajo, tantunyo ambo mambutuahkan adaptasi jo lingkuangan dan hal nan karajokan. Hal itu mambuek ambo rentan malakukan suatu kasalahan katiko sadang manjalan parintah. Ado satu momen di mano ambo malakukan kasalahan. Indak ambo sangko tarnyato kasalahan nan ambo lakukan mambuek atasan ambo di kantua berang. Awalnyo ambo dipanggia ka ruangan atasan ambo. Sasampainyo ambo di ruangan atasan ambo itu, atasan ambo langsuang berang dengan suaro nan cukuik kareh. Hal iko jujur mambuek ambo takuik. Katakutan ambo itu muncul karano ambo maraso akan dipecat dek atasan karano kasalahan nan ambo buek. Baruntuangnyo satalah kanai berang ambo barhasil marubah kasalahan nan ambo buek sahinggo atasan ambo maraso sanang.
Namo den Septima Aneke Femaria, biaso di panggia Ane. Den punyo phobia samo sesuatu nan babantuak bulek-bulek dalam jumlah banyak. Kalau den mancaliak itu den maraso gali, mual sampai paniang. Rasonyo yo sabana mambuek jijik sampai den bapikia den yo ndak nio mancaliak itu lai. Tu patang ko den nyo caliaan foto itu dek kawan den. Gara gara itu den bacakan jo kawan den. Den berang-berang karano den gali bana ko ha. Tapi kawan den mangiro den sok jijik. Padahal itu nan sabananyo den rasoan. Akianyo satalah tanang dan kami carito, emang ado panyakik itu namonyo trypophobia. Samanjak itu kami lah baikan dan ndak ado main-main pakai foto nan bisa mambuek gali tu lai do.
Saat Lisa pai ka salah ciek kamar anak kos nan alah salasai ditinggai, inyo jijik jo keadaan kamar nan alah panuh jo sarok. Di dalam kamar tasabuik terdapek banyak sarok botol minum di mano botol tasabuik mamenuhi ruangan sahinggo akses jalan sajo susah. Salain itu tumpukan sarok nan ado dalam kamar Itu jugo  mambuek kamar tasabuik manjadi sangek baun karano banyak bungkus makanan takah pizza ataupun mie ayam nan alah barbulu dan barulat. Salain itu jugo kasur nan inyo tinggakan kini alah dipanuhi dek sarok bekas jajanan ringan. Tumpukan sarok dalam kamar itu mambuek aroma kamar manjadi busuak dan dipanuhi dek lalek.
Wakatu itu dikostan nyo Nuri, Nuri mambali makanan yaitunyo pecel ayam. Dek tapaso bahemat Nuri baniaik mambagi dua ayam ko buliah bisa dimakan duo kali. Nan sakarek ayam ko lah dimakan Nuri siang ari nan sakarek lai basisoan untuak makan malamnyo. Pas ka maghrib kawan Nuri mambaok pai bali bakso sahinggo lupo jo ayam nan sakarek lai. dek kakanyangan akhianyo Nuri baniaik ka mambuang ayam ko bisuak paginyo. lamo- lamo wakatu bajalan Nuri lupo nak mabuang ayam sakarek nan masih ado di dalam mangkuak ko sahinggo ndak taraso lah busuak se ayam dimangkuak ko. Dek baunnyo nan dak takao nak maidu alun juo jadi babuang ayam ko. hinggo lamo-lamo ayam ko lah babulu tumbuah tindawan akhinyo tapaso babuang jo mangkuak- mangkuak e dek Nuri.
Gampo aceh 2024 alah maninggaan trauma nan mandalam untuak Tya. Pas kejadian itu, Tya masih barumua 5 tahun, tapi inyo ingek bana baa ngerinyo dampak gempa dan tsunami tu. Inyo ingek wakatu inyo balari sambia manangih dari pantai basamo keluarganyo untuak mancari tampek nan aman dari tsunami. Rumah nan ado di kiri kanan jalan nan inyo tampuah lah hancua dan rato jo tanah. Inyo sempat lo tasasek dan bapisah dr urang gaeknyo pas di tampek pangungsian. Inyo mancaliak banyak jenazah dan urang-urang manangih karno keluarga nyo maningga. Sampai gadang, Tya masih trauma. Kalau ado gampo gadang dima-dima Tya bisa maraso panik dan nangih karno taingek jo kajadian dulu.
Ndak akan pernah talupokan momen-momen indah katiko suami maagiah hadiah ulang tahun pernikahan nan ka 25 tahun. Momen tu dibuek persis bana sarupo katiko pacaran dulu. Mulai dari desain tampek makan nan dikaliliangi kelopak-kelopak bungo mawar bawarna merah ditambah lilin-lilin ketek nan mambantuak pola love. Di meja makan pun alah dipanuahi dek foto-foto kami dari awal manikah, bulan madu, baby moon, punyo anak, bahkan sampai anak-anak alah gadang kini. Suasana makin romantis karano diiriangi jo instrumen-instrumen klasik nan manjadi musik kesukaan kami baduo. Nan buek labiah ndak manyangko suami ambo maagiah kaluang berlian nan sangat indah sabagai hadiah pernikahan kami. Terimakasih kejutannyo suamiku.
Sabalum nio pulang ka asrama, Galih jo Agung manyempatkan dulu wakatu untuak main PS di warnet. Katiko dijalan pai ka warnet, galih ko agak ka tangah jalannyo. Indak lamo kemudia ado oto yang malinteh dan tajadilah tabrak lari. Bantuak keadaan pado saaik itu alah balumuran darah, ciek sepatu galih lapeh, matonyo alah sambok, angok galih juo alah sasak. Agung mancaliak bana urang yang manabrak cuman inyo indak buliahan agung untuak bukak muluik. Katiko yang nabrak kabua untuang se ado oto lain yang liwaik dan bisa dimintaan pertolongan. Katiko di rumah sakik alah ado pihak kepolisian yang maminta agung manjadi saksi, cuman inyo takuik manjadi saksi kareno ucapan palaku tadi.
Indak ado angin ndak ado hujan, suaro tembakan tadangan jaleh di langik ateh rumah doni. Doni jo kawan-kawan inyo yang sadang mabuak-mabuak pado siang hari itu langsuang tasadar. Pas inyo mancaliak ka jandelo tanyato alah ado babarapo polisi yang manodongkan pistol nyo ka arah rumah doni. Doni jo kawannyo barancano untuak kabua liwaik pintu balakang tapi gagal kareno inyo alah di kepung. Palahan polisi itu mulai mandakek dan masuak ka rumah doni. Polisi manodongkan sanjato ka arah doni jo kawan-kawannyo. Dengan katakuik an doni maangkek tangannyo, padohal inyo sok manjadi urang yang paliang kuaik kalau mamalak urang tapi pas ditodongkan pistol inyo takuik juo.
Toilet marupokan salah satu ruangan di sakolah. Yaitu tampek pambuangan kotoran bantuak aia ketek dan gadang. Baun toilet sungguah taraso di hiduang. Bukan karano baun harumnyo. Namun, baun pasiang. Sungguah aroma nan luar biaso nan indak kito sukoi. Tibo di dalam toilet, kran indak bafungsi atau rusak. SAlain itu, tembok indak taurus warnanyo. Warna tembok kusam hampia balumuik. Ditambah lagi ado tulisan atau coretan. Itu marupokan ulah usil urang nan indak batangguang jawab nan saenaknyo mancoret-coret. Salanjuiknyo,katiko di toilet jadi merana kalau nio buang aia ketek bak aia kosong. Kalaupun aia ado, pintu nyo nan rusak nan harus mambaok kawan surang lai manjadi sakuriti dadakan di muko pintu.
Ambo manyaksikan katiko urang tuo sakik bantuak indak ka batahan lai, maso itu adolah hal nan paliang manyadiahkan bagi ambo. Banyak bana pikiran yang ndak batua awalnyo dalam benak ambo. Amak nan ambo sayangi yang sadang sakik dan indak batanago lai. Rumah nan indak di masuk i amak dalam maso sakik di rumah sakik tu taraso sunyi dan hampa. Banyak urang nan mangecek an amak ambo indak ka lamo lai, tapi ambo tepis itu dan yakin kalau amak ambo bisa sambuah. Akhirnyo amak ambo sembuh dan bisa beraktivitas lai tanyato awak harus juo mambarikan sugesti nan positif ka urang nan sadang sakik. Kalian jan patah samangaik yo katiko sadang dalam maso-maso manyadiahkan berilah sugesti nan positif ka diri awak atau urang nan awak sayangi karena pikiran yang negatif bisa badampak buruak juo.
Banyak video viral tersebar di sosial media tentang amak-amak nan ndak mangarati dengan sistem pembayaran COD nan disadiokan di e-commerce nan ado di Indonesia. Di dalam video tu amak-amak ko sadang berang-berang jo kurir ekspedisi nan maantaan paket ka rumahnyo. Sarancaknyo dari pihak ekspedisi mahimbau kapado satiok kurirnyo untuak manyampaian talabiah dahulu apo nan harus diketahui dek si panarimo barang supayo ndak tajadi kesalahpahaman. Kalau alah kejadian mode tu kan banyak pihak nan di rugikan, sedangkan pihak panjua nyo bisa se angkek tangan karano si pembeli malah manyalahan si kurir nan sabananyo hanyo batugas sabagai media pengantaran barang dari panjua ka pambali.
Cultureshock bagi sabagaian urang adolah hal yang biaso, tapi ado juo yang maraso takuik katiko itu taraso bana ditampek yang baru dan asiang bagi urang lain. Kabudayaan dari tampek yang asiang mungkin juo akan mambuek babarapo urang maraso khawatir dan takuik. Samisal lingkungan yang indak sasuai jo harapan di tampek yang asiang tu bisa juo manjadi faktor cultureshok bagi sasorang. Langkah barikuik untuak kalian supayo indak cultureshock. Patamo manambaha wawasan mangenai tampek baru tasabuik, kaduo kenali tampek yang awak baru kunjuangi tasabuik, katigo mancari kawan yang bisa diajak untuak manjadi urang yang bisa diajak bacarito, bapikialah positif dan hadapi katakuik an awak.